Document ID: 31994R1054

KOMISSION ASETUS (EY) N:o 1054/94,
annettu 5 päivänä toukokuuta 1994,
maatalouden metsänhoitotoimenpiteitä koskevasta yhteisön tukijärjestelmästä annetun neuvoston asetuksen (ETY) N:o 2080/92 mukaisesti hyväksyttyjen ohjelmien varainhoidon seurannan yksityiskohtaisista säännöistä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon maatalouden metsänhoitotoimenpiteitä koskevasta yhteisön tukijärjestelmästä 30 päivänä kesäkuuta 1992 annetun neuvoston asetuksen (ETY) N:o 2080/92(1) ja erityisesti sen 7 artiklan,
sekä katsoo, että
talousarviota koskevasta kurinalaisuudesta 24 päivänä kesäkuuta 1988 tehdyn neuvoston päätöksen 88/377/ETY(2) ja erityisesti sen 6 artiklan mukaisesti komission on pantava täytäntöön tehokas hälytysjärjestelmä maatalouden päälinjauksen noudattamisen takaamiseksi,
on tarpeen perustaa asetuksen (ETY) N:o 2080/92 täytäntöönpanoa koskeva luotettava varainhoidon seurantajärjestelmä, joka mahdollistaa reagoinnin talousarvion kurinalaisuutta koskevan hälytysjärjestelmän rajoissa sekä niiden kustannusten kehityksen arvioinnin, jotka tulevat asetuksen (ETY) N:o 2080/92 mukaisesti hyväksyttyjen ohjelmien yhteydessä tehtävien maksusitoumusten monivuotisen luonteen vuoksi rasittamaan tulevia talousarvioita ja siten aiheuttamaan yhteisön talousarvioon menoja useiden vuosien ajaksi,
tähän tavoitteeseen tähdäten seurantajärjestelmän olisi perustuttava asetuksen (ETY) N:o 2080/92 mukaisesti hyväksyttyjen ohjelmien yhteydessä tehtäviin erillisiin maksusitoumuksiin ja säännöllisesti päivitettyihin lyhyen aikavälin kustannusarvioihin, ja
tässä asetuksessa säädetyt toimenpiteet ovat pysyvän metsäkomitean lausunnon mukaiset,
ON ANTANUT TÄMÄN ASETUKSEN:
1 artikla
Jäsenvaltioiden on toimitettava liitteessä I esitetyn taulukon mukaisesti tiedot tarvittaessa alueiden, joita koskee tavoite n:o 1, ja muiden alueiden mukaan eriteltyinä jokaisen asetuksen (ETY) N:o 2080/92 mukaisesti hyväksytyn ohjelman soveltamistilanteesta sellaisena kuin se on kunkin varainhoitovuoden huhtikuun 30 päivänä ja lokakuun 31 päivänä.
Kyseisten tietojen on oltava perillä komissiossa viimeistään 60 päivän kuluttua kyseisistä määräpäivistä.
2 artikla
Jäsenvaltioiden on niin ikään toimitettava komissiolle neljännesvuosittain arviot asetuksen (ETY) N:o 2080/92 mukaisista kustannuksista liitteessä II esitetyn taulukon mukaisesti.
Kyseisten arvioiden on oltava perillä komissiossa vastaavasti 31 päivänä maaliskuuta, 30 päivänä kesäkuuta, 30 päivänä syyskuuta ja 31 päivänä joulukuuta.
Jäsenvaltioiden ensimmäisten, liitteessä II olevan taulukon mukaisten kustannusarvioiden on poikkeuksellisesti oltava perillä komissiossa 30 päivän kuluttua tämän asetuksen voimaantulosta.
3 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 5 päivänä toukokuuta 1994.

Labels: 12
2
19
6